Kommissionens meddelelse om de rentesatser, der skal anvendes ved tilbagebetaling af ulovlig statsstøtte

(2003/C 110/08)

I artikel 14 i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(1) er det fastsat, at Kommissionen i negative beslutninger om ulovlig støtte bestemmer, at den pågældende medlemsstat skal træffe alle nødvendige foranstaltninger til at kræve støtten tilbagebetalt fra modtageren. Den støtte, der skal tilbagebetales, skal omfatte renter beregnet på grundlag af en passende sats, der fastsættes af Kommissionen. Renterne betales fra det tidspunkt, hvor den ulovlige støtte var til støttemodtagerens rådighed, og indtil den tilbagebetales.

I et brev til medlemsstaterne af 22. februar 1995 fremførte Kommissionen, at det med henblik på at genskabe status quo var markedsrenten, der bedst kunne måle den uberettigede fordel, som modtageren af den ulovlige støtte havde opnået. Kommissionen meddelte derfor medlemsstaterne, at den i alle de beslutninger, hvor den krævede ulovlig støtte tilbagebetalt, ville anvende den referencesats, der anvendes ved beregning af nettosubventionsækvivalenten for regionalstøtteforanstaltninger, som markedsrente. Det har således i flere år været Kommissionens normale praksis, at den i sine beslutninger om tilbagebetaling af støtte har indføjet en bestemmelse om, at renten beregnes på grundlag af den referencesats, der anvendes ved beregning af nettosubventionsækvivalenten for regionalstøtte.

I forbindelse med Kommissionens og medlemsstaternes samarbejde om gennemførelsen af en række beslutninger om tilbagebetaling af støtte er der opstået spørgsmål om, hvorvidt denne rente skal beregnes som simpel rente eller som rentes rente(2). Kommissionen finder det derfor nødvendigt, at den hurtigt afklarer sin stilling på dette punkt under hensyn til formålet med tilbagebetaling af ulovlig støtte og dens plads i det system for statsstøttekontrol, der er fastsat i traktaten.

I overensstemmelse med en lang række af EF-Domstolens afgørelser(3) er tilbagebetaling en logisk konsekvens af ulovligt udbetalt støtte. Formålet med tilbagebetalingen er at genskabe den situation, der eksisterede tidligere. Ved at tilbagebetale støtten mister støttemodtageren sin uberettigede konkurrencemæssige fordel på markedet, og de konkurrencevilkår, der eksisterede, før støtten blev udbetalt, genetableres.

Inden for markedspraksis beregnes den simple rente normalt, når støttemodtageren ikke kan anvende rentebeløbet før udgangen af perioden, for eksempel hvis der først betales rente ved periodens udløb. Rentes rente beregnes normalt, hvis rentebeløbet hvert år (eller i hver periode) kan anses for at blive udbetalt til støttemodtageren og således forhøjer den oprindelige kapital. I så fald vil støttemodtageren opnå en rente på den rente, der betales for hver periode.

I praksis kan der være forskel på den type støtte, der er ydet, og den enkelte støttemodtagers situation. Hvis støtten består i en overkompensation, kan den fordel, som virksomheden har opnået derved, sidestilles med et indskud, hvor der normalt påløber rentes rente. Hvis der var tale om investeringsstøtte til en bestemt støtteberettiget omkostning, kan støtten have erstattet en alternativ finansieringskilde, hvor der også normalt ville påløbe rentes rente til markedssatser. Hvis der var tale om driftsstøtte, ville den direkte påvirke virksomhedens resultatopgørelse og dermed dens balance og betyde, at der var midler til rådighed til indskud. Til trods for de forskellige situationer bevirker ulovlig støtte således, at der stilles midler til rådighed for støttemodtageren på betingelser, der svarer til et mellemfristet rentefrit lån. Det er derfor nødvendigt at anvende rentes rente for at sikre, at de finansielle fordele, som denne situation medfører, neutraliseres fuldstændig.

Kommissionen skal derfor meddele medlemsstaterne og andre interesserede parter, at den i fremtidige beslutninger, hvor den kræver ulovlig støtte tilbagebetalt, vil anvende den referencesats, der benyttes ved beregningen af nettosubventionsækvivalenten for regionalstøtte, på grundlag af rentes rente. I overensstemmelse med normal markedspraksis bør beregningen af rentes rente ske på årsbasis. På samme måde forventer Kommissionen, at medlemsstaterne anvender rentes rente ved gennemførelsen af endnu ikke gennemførte beslutninger om tilbagebetaling af støtte, medmindre dette strider mod et generelt fællesskabsretligt princip.

(1) EFT L 83 af 27.3.1999, s. 1.

(2) Ved beregningen af den simple rente anvendes formlen: rente = (kapital × rente × antal år). Ved beregning af rentes rente anvendes følgende formel på årsbasis: rente = (kapital (1 + rente) antal år) - kapital.

(3) Jf. især sag C-24/95, Land Rheinland-Pfalz mod Alcan, Sml. 1997 I, s. 1591, og sag T-459/93, Siemens mod Kommissionen, Sml. 1995 II, s. 1675.